NEUVOSTON DIREKTIIVI,

annettu 10 päivänä lokakuuta 1989,

yleissairaanhoidosta vastaavien sairaanhoitajien tutkintotodistusten, todistusten ja muiden muodollista kelpoisuutta osoittavien asiakirjojen vastavuoroisesta tunnustamisesta sekä toimenpiteistä sijoittautumisvapauden ja palvelujen tarjoamisen vapauden tehokkaan käyttämisen helpottamiseksi annetun direktiivin 77/452/ETY ja yleissairaanhoidosta vastaavien sairaanhoitajien toimintaa koskevien lakien, asetusten ja hallinnollisten määräysten yhteensovittamisesta annetun direktiivin 77/453/ETY muuttamisesta (89/595/ETY)

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen ja erityisesti sen 49 artiklan, 57 artiklan 1 kohdan ja 2 kohdan ensimmäisen ja kolmannen virkkeen ja 66 artiklan,

ottaa huomioon komission ehdotuksen (1),

toimii yhdessä Euroopan parlamentin kanssa (2),

ottaa huomioon talous- ja sosiaalikomitean lausunnon (3),

sekä katsoo, että

direktiivin 77/453/ETY (4) 1 artiklan 3 kohdan toisessa alakohdassa on periaate, jonka mukaan teoreettisen ja teknisen opetuksen tulee olla sovitettu yhteen ja tasapainossa kliinisen opetuksen kanssa, vaikkakaan siinä ei säädetä mitään erityistä suhdetta; 1 artiklan 4 kohdan mukaan neuvosto päättää komission ehdotuksesta tulisiko nämä säännökset pitää voimassa vai tulisiko niitä muuttaa,

tämän uudelleenarvioinnin perusteella ja ottaen erityisesti huomioon yleissairaanhoidosta vastaavan sairaanhoitajan tietämyksen tasoa koskevat lisääntyneet vaatimukset on tarkoituksenmukaista muuttaa direktiivin 77/453/ETY 1 artiklan 4 kohtaa niin, että teoreettisen opetuksen pituus on vähintään yksi kolmasosa ja kliinisen opetuksen pituus vähintään puolet kyseisen direktiivin 1 artiklan 2 kohdan b alakohdassa mainitusta koulutuksen vähimmäiskestosta; tämän suhteen vuoksi on tarpeen määritellä tarkemmin teoreettinen ja kliininen opetus, ja

on myös tarpeen täsmentää, että direktiivin 77/453/ETY liitteen luettelo oppiaineista ei ole rajoittava, kuten ei muissakaan terveydenhuoltohenkilöstöä koskevien direktiivien vastaavissa säännöksissä, ja käyttää direktiivissä 77/453/ETY ja sen liitteen otsikoissa vakiotermejä "teoreettinen opetus" ja "kliininen opetus"; niin ikään on tarpeen yhtenäistää tiettyjen direktiivin 77/452/ETY( (5), sellaisena kuin se on viimeksi muutettuna direktiivillä 89/594/ETY (6), säännösten sanamuotoa vastaamaan niitä säännöksiä, jotka on annettu lääketieteen tutkintotodistusten, todistusten ja muiden muodollista kelpoisuutta osoittavien asiakirjojen vastavuoroisesta tunnustamisesta sekä toimenpiteistä sijoittautumisvapauden ja palvelujen tarjoamisen vapauden tehokkaan käyttämisen helpottamiseksi, 16 kesäkuuta 1975 annetussa neuvoston direktiivissä 75/362/ETY (7), sellaisena kuin se on viimeksi muutettuna direktiivillä 89/594/ETY,

ON ANTANUT TÄMÄN DIREKTIIVIN:

1 artikla

Muutetaan direktiiviä 77/452/ETY seuraavasti:

1. Korvataan 6 artiklan 3 kohta seuraavasti:

"3. Jos vastaanottavalla jäsenvaltiolla on yksityiskohtaisia tietoja vakavasta seikasta, joka on tapahtunut sen alueen ulkopuolella ennen kuin kyseinen henkilö sijoittautui jäsenvaltioon ja joka todennäköisesti vaikuttaisi kyseisen toiminnan aloittamiseen sen alueella, se voi ilmoittaa asiasta jäsenvaltiolle, josta ulkomaan kansalainen on peräisin tai josta hän tulee.

Sen jäsenvaltion, josta ulkomaan kansalainen on peräisin tai josta hän tulee, on tarkistettava tietojen todenperäisyys. Sen viranomaisten on päätettävä tarvittavien tutkimusten laadusta ja laajuudesta ja ilmoitettava vastaanottavalle jäsenvaltiolle kaikista toimenpiteistä, joihin ne tämän johdosta ryhtyvät antamiensa todistusten tai asiakirjojen suhteen.

Jäsenvaltioiden on huolehdittava siitä, että annettuja tietoja käsitellään salassa pidettävinä."

2. Korvataan 7 artiklan 2 kohta seuraavasti:

"2. Jos vastaanottavalla jäsenvaltiolla on yksityiskohtaisia tietoja vakavasta seikasta, joka on tapahtunut sen alueen ulkopuolella ennen kuin kyseinen henkilö sijoittautui tähän valtioon ja joka todennäköisesti vaikuttaisi tässä tarkoitetun toiminnan harjoittamiseen sen alueella, se voi ilmoittaa asiasta jäsenvaltiolle, josta ulkomaan kansalainen on peräisin tai josta hän tulee.

Sen jäsenvaltion, josta ulkomaan kansalainen on peräisin tai josta hän tulee, on tarkistettava tietojen todenperäisyys. Sen viranomaisten on päätettävä tarvittavien tutkimusten laadusta ja laajuudesta ja ilmoitettava vastaanottavalle jäsenvaltiolle kaikista toimenpiteistä, joihin ne tämän johdosta ryhtyvät 1 kohdan mukaisesti annettujen tietojen suhteen."

3. Lisätään artikla seuraavasti:

"10 a artikla

Jos vastaanottava jäsenvaltio vaatii omilta kansalaisiltaan, jotka ryhtyvät harjoittamaan 1 artiklassa tarkoitettua toimintaa tai harjoittavat sitä, valan vannomista tai juhlallisen vakuutuksen antamista, ja kyseisen valan tai vakuutuksen kaava ei sovellu muiden jäsenvaltioiden kansalaisten käytettäväksi, kyseisen jäsenvaltion on huolehdittava, että asianomaiselle on tarjottavissa sopiva ja vastaava valan tai vakuutuksen kaava."

4. Lisätään 11 artiklan 1 kohdan toisen alakohdan jälkeen seuraava alakohta:

"Tästä syystä ja 2 kohdassa mainitun palvelujen tarjoamista koskevan ilmoituksen lisäksi jäsenvaltiot voivat vaatia joko automaattista väliaikaista rekisteröintiä tai muodollista jäsenyyttä ammatillisessa järjestössä tai toimielimessä tai vaihtoehtoisesti rekisteriin merkitsemistä mahdollistaakseen alueellaan voimassa olevien ammatillisten menettelytapasäännösten täytäntöönpanon edellyttäen, että tällainen rekisteröinti tai jäsenyys ei viivytä tai millään tavoin vaikeuta palvelujen tarjoamista eikä myöskään aiheuta palveluja tarjoavalle henkilölle lisäkustannuksia."

5. Poistetaan 14 artikla.

2 artikla

Muutetaan direktiiviä 77/453/ETY seuraavasti:

1. Korvataan 1 artiklan 2 kohdan b alakohta sekä 3 ja 4 kohta seuraavasti:

"b) täysipäiväinen, erityisesti ammatillisesti suuntautunut opiskelu tämän direktiivin liitteessä esitetyn ohjelman oppiaineissa, ja joka käsittää kolmen vuoden tai 4 600 tunnin teoreettisen ja kliinisen opetuksen.

3. Jäsenvaltioiden tulee huolehtia siitä, että sairaanhoitajakoulutusta antava oppilaitos on vastuussa teoreettisen ja kliinisen opetuksen yhteensovittamisesta koko koulutuksen ajan.

a) "Teoreettisella opetuksella" tarkoitetaan:

sitä sairaanhoitajakoulutuksen osaa, jonka aikana sairaanhoitajaopiskelijat hankkivat hoitotyön suunnitteluun, toteuttamiseen ja arviointiin tarvittavan tietämyksen, ymmärryksen ja ammattitaidon. Tätä opetusta annetaan sairaanhoito-oppilaitoksissa ja muissa oppilaitoksen valitsemissa koulutusyksiköissä ja sitä antavat sairaanhoidon opettajakunta ja muut pätevät henkilöt.

b) "Kliinisellä opetuksella" tarkoitetaan:

sitä sairaanhoitajakoulutuksen osaa, jonka aikana sairaanhoitajaopiskelijat osana hoitajaryhmää ja välillisessä yhteydessä terveeseen tai sairaaseen yksilöön tai yhteisöön oppivat suunnittelemaan, toteuttamaan ja arvioimaan vaadittavaa kokonaisvaltaista hoitotyötä hankkimiensa tietämyksen ja taitojen perusteella. Sairaanhoitajaopiskelija oppii hoitajaryhmän jäsenenä työskentelemisen lisäksi toimimaan hoitajaryhmän johtajana organisoiden kokonaisvaltaista hoitotyötä, johon kuuluu myös yksilöihin ja terveydenhuollon laitosten pieniin potilasryhmiin tai yhteisöön kohdistettu terveyskasvatus.

Opetus annetaan sairaaloissa ja muissa terveydenhuollon laitoksissa sekä yhdyskunnassa sairaanhoitajan koulutuksen saaneiden opettajien vastuulla ja yhteistyössä muiden ammattitaitoisten sairaanhoitajien kanssa ja heidän avustuksellaan. Myös muu ammattihenkilöstö voi osallistua opetusprosessiin.

Sairaanhoitajaopiskelijat osallistuvat asianomaisten osastojen toimintaan, sikäli kuin se liittyy heidän koulutukseensa, jolloin he oppivat huolehtimaan hoitotyöhön liittyvistä velvollisuuksista.

4. Liitteessä olevassa A osassa mainitun teoreettisen opetuksen tulee olla tasapainossa ja sovitettu yhteen liitteessä olevassa B osassa mainitun kliinisen opetuksen kanssa niin, että opiskelijalla on mahdollisuus hankkia asianmukaisella tavalla tämän artiklan 1 kohdassa tarkoitettua tietoa ja kokemusta. Teoreettisen opetuksen pituuden on oltava vähintään yksi kolmasosa ja kliinisen opetuksen pituuden vähintään puolet 2 kohdan b alakohdassa mainitusta koulutuksen vähimmäiskestosta."

2. Muutetaan liitettä seuraavasti:

a) Korvataan johdantokappale seuraavasti:

"Yleissairaanhoidosta vastaavan sairaanhoitajan tutkintotodistuksen, todistuksen tai muun muodollista kelpoisuutta osoittavan asiakirjan antamiseen johtavan koulutusohjelman tulee sisältää seuraavat kaksi osaa ja vähintään seuraavat oppiaineet. Yhden tai useamman oppiaineen opetus voidaan antaa muiden kurssien osana tai niiden yhteydessä."

b) Muutetaan A ja B osan otsikoita seuraavasti:

- sen espanjankielisessä asussa otsikko "A. Enseñanza teórica y técnica" korvataan otsikolla "A. Enseñanza teórica" ja otsikko "B. Enseñanzas de enfermería clínica" korvataan otsikolla "B. Enseñanza clínica",

- sen tanskankielisessä asussa otsikko "A. Teoretisk og teknisk undervisning" korvataan otsikolla "A. Teoretisk undervisning",

- sen saksankielisessä asussa otsikko "A. Theoretischer und technischer Unterricht" korvataan otsikolla "A. Theoretischer Unterricht" ja otsikko "B. Klinisch-praktische Krankenpflege-Ausbildung" korvataan otsikolla "B. Klinische Unterweisung",

- sen kreikankielisessä asussa otsikko "Á. ÈåùñçôéêÞ êáé ðñáêôéêÞ äéäáóêáëßá" korvataan otsikolla "Á. ÈåùñçôéêÞ äéäáóêáëßá" ja otsikko "Â. ÊëéíéêÞ äéäáóêáëßá ôïõ íïóïêüìïõ" korvataan otsikolla "Â. ÊëéíéêÞ äéäáóêáëßá",

- sen englanninkielisessä asussa otsikko "A. Theoretical and technical instruction" korvataan otsikolla "A. Theoretical instruction",

- sen ranskankielisessä asussa otsikko "A. Enseignement théorique et technique" korvataan otsikolla "A. Enseignement théorique" ja otsikko "B. Enseignement infirmier clinique" korvataan otsikolla "B. Enseignement clinique",

- sen italiankielisessä asussa otsikko "A. Insegnamento teorico e tecnico" korvataan otsikolla "A. Insegnamento teorico" ja otsikko "B. Insegnamento infermieristico clinico" korvataan otsikolla "B. Insegnamento clinico",

- sen hollanninkielisessä asussa otsikko "A. Theoretisch en technisch onderwijs" korvataan otsikolla "A. Theoretisch onderwijs",

- sen portugalinkielisessä asussa otsikko "A. Ensino teórico et técnico" korvataan otsikolla "A. Ensino teórico" ja otsikko "B. Ensino clínico da enfermagem" korvataan otsikolla "B. Ensino clínico".

3 artikla

Ne yleissairaanhoidosta vastaavan sairaanhoitajan koulutusohjelmat, jotka on aloitettu ennen 13 päivää lokakuuta 1991 aikaisemman suunnitelman mukaisesti direktiivin 77/453/ETY 1 artiklan nojalla, voidaan saattaa loppuun kyseisen suunnitelman mukaisesti.

4 artikla

Jäsenvaltioiden on saatettava tämän direktiivin noudattamisen edellyttämät toimenpiteet voimaan viimeistään 13 päivänä lokakuuta 1991. Niiden on ilmoitettava tästä komissiolle viipymättä.

5 artikla

Tämä direktiivi on osoitettu kaikille jäsenvaltioille.

Tehty Luxemburgissa 10 päivänä lokakuuta 1989.

Neuvoston puolesta

Puheenjohtaja

F. DOUBIN

(1) EYVL N:o C 20, 16.1.1988, s. 10 ja

EYVL N:o C 322, 15.12.1988, s. 22

(2) EYVL N:o C 235, 12.9.1988, s. 68 ja

EYVL N:o C 256, 9.10.1989

(3) EYVL N:o C 134, 24.5.1988, s. 27

(4) EYVL N:o L 176, 15.7.1977, s. 8

(5) EYVL N:o L 176, 15.7.1977, s. 1

(6) EYVL N:o L 341, 23.11.1989, s. 19

(7) EYVL N:o L 167, 30.6.1975, s. 1